Nafarroako Parlamentuko Mahaiak, 2019ko irailaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea EH Bildu Nafarroa talde parlamentarioak aurkezturiko mozioa, zeinaren bidez Nafarroako Gobernua eta Espainiako Gobernua premiatzen baitira osasun-arreta unibertsala berma dezaten.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko irailaren 9an

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko.

Osasun Sistema Nazionalaren iraunkortasuna bermatzeko premiazko neurriei buruzko 16/2012 Errege Dekretua onetsi eta gero –dekretuak osasun-sistemarako sarbiderako hainbat muga ezarri zuen–, Nafarroan bizi diren pertsonei Nafarroako osasun-sistema publikoan doako osasun-laguntza jasotzeko eskubidea aitortzen dien otsailaren 25eko 8/2013 Foru Legea onetsi zuen Nafarroako Parlamentuak. Foru lege horren aurkako errekurtso bat aurkeztu zen, eta Konstituzio Auzitegiak indargabetu egin zuen otsailaren 22ko 17/2018 epaiaren bidez.

PSOEren Gobernuak Osasun Sistema Nazionalerako Irispide Unibertsalari buruzko uztailaren 27ko 7/2018 Errege Lege Dekretua onetsi zuen geroago, non funts publikoen kargura osasunaren babesa eta osasun-laguntza jasotzeko eskubidea aitortzen baita.

Baina urtebete geroago, bere horretan diraute osasunerako irispide unibertsala bermatzeko arazoek. Zenbait gizarte-entitatek –Amnistia Internazionalak, Salaketa Sareak edo Yo Sí, Sanidad Universalek– bazterketa-egoerak salatu dituzte Estatuan, “Espainian osasungintza unibertsalik” ez dagoela esateraino.

Nafarroan ere, Nafarroako Osasun Plataforma, Médicos del Mundo, Papeles y Derechos Denontzat eta Nafarroako SOS Arrazakeria elkarteek aurtengo apirilean adierazi zuten Osasun Sistema Nazionalerako Irispide Unibertsalari buruzko uztailaren 27ko 7/2018 Errege Lege Dekretuak atzerapauso bat ekarri duela –bere anbiguotasunagatik, exigitzen dituen baldintzengatik eta gehiegizko burokratizazioagatik– osasun-arretari dagokionez.

Entitate horiek Osasun Departamentuari eta talde parlamentarioei adierazi zieten kezkatuta daudela, arauaren idazketa anbiguoa delako eta baldintza asko ezartzen dituelako osasun-arreta jasotzeko eskubidea aitortzeko; esate baterako, erroldatuta hiru hilabete eramatea frogatu behar izatea. Gainera, lortzen zaila den dokumentazioa aurkeztu behar dute; esaterako, bere herrialdean osasun-laguntza jasotzeko eskubideak Estatuan balio ez duelako ziurgatiria edo inolako estaldura pribaturik ez daukatelakoa; alegia, ez dagoela osasun-kostua bere gain har dezakeen hirugarren bat.

Arazoa larriagotu egiten da behin betiko bizitoki bat esleitu bitarte Nafarroan behin-behinean bizi diren errefuxiatuen kasuan, edo egoera prekarioan dauden pertsonen kasuan eta hainbat arrazoi direla medio (lapurreta, galera, eta abar) identifikazio-agiri baliodun bat ez daukatenen kasuan.

Orobat zuzenean eragiten die Estatura lege-baimenarekin iristen diren egoiliar ez-nazionalen aurreko ahaideei; izan ere, aseguru medikoa exigitu zaie hemen bizitzeko baimena eman dakien, eta aseguru mediko hori gutxienez ere urtebetez mantentzera behartuta daude, osasun-arreta osasun-txartel indibidualaren bidez bermatuta eduki arte. Praktikan, prekariotasun ekonomikoa dela-eta, pertsona horietako askok ez dute asegurua mantentzen.

Egoera horietan, osasun-zerbitzu batek pertsona bat artatzen baldin badu, osasun-zentroetako administrazio-zerbitzuek emandako faktura bat jaulkitzen da, arretaren kostua jasotzen duena.

Osasun-zentro bateko gizarte-langileekin harremanetan jarri diren pertsonen kasuan, behin egoera aztertuta, ordaintzetik salbuesteko txosten bat jaulkitzen da, emandako fakturaren ondorioak baliogabetzeko balio diona. Jokabide hori osasun-sistemako edozein dispositibotan jasotako arreta guzti-guztietan errepikatzen da: oinarrizko osasun-laguntza, ospitalez kanpoko larrialdiak, ospitaleko larrialdiak, ospitaleratzeak, eta abar. Hau da, arreta orotan da beharrezkoa Gizarte Lanaren txostena ordaintzetik salbuesteko, eta horrek are gehiago zailtzen du osasun publikorako sarbidea.

Hori guztia dela eta, ondoko erabaki proposamena aurkezten dugu:

1. Nafarroako Parlamentuak berretsi egiten du osasungintza publiko, doako eta unibertsalerako eskubidearekiko konpromisoa pertsona guztientzat, zein ere den horien administrazio-egoera, eta eskubide hori gauzatzeko beharrezkoak diren neurriak bultzatzen jarraitzeko bere borondatea erakusten du.

2. Nafarroako Parlamentuak Nafarroako Gobernua premiatzen du eman beharreko jarraibideak eman ditzan osasun-arreta unibertsala modu eragingarrian bizkortzeko eta bermatzeko eta ez diezaien faktura gehiagorik egin administrazio-egoera irregularrean dauden edo bestelako egoera ahuletan dauden pertsonei, disuasio-efektua ekiditeko.

3. Nafarroako Parlamentuak Espainiako Gobernua premiatzen du eragingarri egin dezan osasun-arretarako sarbidearen ustezko unibertsaltasuna, eta Osasun Sistema Nazionalerako Irispide Unibertsalari buruzko uztailaren 27ko 7/2018 Errege Lege Dekretuak dauzkan hutsuneak zuzendu ditzan.

Iruñean, 2019ko irailaren 4an

Eleduna: Bakartxo Ruiz Jaso